You Belong with Me

**You Belong with Me** on yhdysvaltalaisen laulaja-lauluntekijän Taylor Swift kappale vuodelta 2008. Swift kirjoitti kappaleen Liz Rosen kanssa ja tuotti sen Nathan Chapmanin kanssa. Kappale julkaistiin digitaalisena promosinglenä 4. marraskuuta 2008. Se julkaistiin albumin *[[Fearless (albumi)|Fearless]]* kolmantena virallisena singlenä 20. huhtikuuta 2009.

”You Belong with Me” kertoo lukiolaistytön ihastuksesta miespuoliseen ystävään, joka seurustelee toisen tytön kanssa. Hän yrittää vakuuttaa pojan siitä, että olisi parempi valinta. Kappale yhdistää tyylillisesti country- ja popmusiikin elementtejä.

Kappaleesta tuli crossover-hitti, jota soitettiin radiossa sekä country- että popkanavilla. Se nousi Yhdysvalloissa Billboard Hot 100 -listan kakkossijalle. Kappale on myynyt Yhdysvalloissa seitsenkertaista platinaa. Yhdysvaltojen lisäksi kappale oli listojen kymmenen kärjessä Japanissa, Kanadassa, Australiassa ja Uudessa-Seelannissa.

”You Belong with Me” oli ehdolla kolmen Grammy-palkinnon voittajaksi. Se oli ehdolla kategorioissa vuoden laulu, vuoden levytys ja paras naisartistin popesitys. Kappale voitti suosikkilaulun palkinnon vuoden 2010 Kids’ Choice Awards -gaalassa.

Kappaleelle kuvattiin musiikkivideo, jonka ohjasi Roman White. Video sijoittuu lukioon ja seuraa kappaleen sanoitusten tarinaa. Video voitti parhaan naisartistin videon palkinnon vuoden 2009 MTV Video Music Awards -gaalassa. Swiftin voittoa seurasi kohua herättänyt tapaus, jolloin Kanye West keskeytti hänen palkintopuheensa.

Swift julkaisi kappaleesta uuden levytyksen ”You Belong with Me (Taylor’s Version)” vuonna 2021. Hän on levyttänyt vanhaa tuotantoaan uudelleen levy-yhtiökiistan takia.

Swift on esittänyt kappaleen livenä usein livenä. Kappale kuului säännölliseen ohjelmistoon *[[Fearless Tour]]*, *[[Speak Now World Tour]]*, *[[The Red Tour]]*, *[[Reputation Stadium Tour]]* ja *[[The Eras Tour]]* -kiertueilla.

## Sävellys ja tuotanto
”You Belong with Me” -kappaleen päähenkilö on lukiolaistyttö, jolla on yksipuolinen ihastus miespuoliseen ystävään. Poika seurustelee toisen tytön kanssa. Laulaja kuulee sivusta, kuinka tyttöystävä on pojalle vihainen. Laulaja vertailee itseään tyttöystävään, joka on cheerleader ja kokee alemmuutta. Kappaleessa lauletaan esimerkiksi ”she wears short skirts, I wear T shirts, she’s cheer captain and I’m on the bleachers” (suom. ”hän pitää lyhyitä hameita, minä pidän T-paitoja, hän on cheerleader-kapteeni, minä olen katsomossa”). Laulaja kuitenkin ymmärtää poikaa paremmin ja yrittää vakuuttaa tämän siitä, että olisi parempi valinta. 

Swift idean kappaleeseen kuultuaan miespuolisen kaverinsa ja tämän tyttöystävän riitelevän puhelimessa. Swift alkoi kehittää kappaleen tarinaa ja kirjoitti kappaleen ensimmäiset säkeet ”you’re on the phone with your girlfriend, she’s upset” (suom. ”olet puhelimessa tyttöystäväsi kanssa, hän on vihainen”). Hän kirjoitti kappaleen loppuun lauluntekijä Liz Rosen kanssa. Kappaleen tuottajina toimivat Swift ja Nathan Chapman.

”You Belong with Me” on nopeatempoinen kappale. Se yhdistää tyylillisesti country-musiikin elementtejä kuten banjoa ja mandoliinia popmusiikin elementteihin kuten tarttuvaan melodiaan ja kertosäkeeseen. Kappaleen dynaamisissa vaihteluissa on vaikutteita 1990-luvun rock-musiikista.

## Julkaisu
”You Belong with Me” julkaistiin digitaalisena promosinglenä 4. marraskuuta 2008. Se oli saatavilla latauksena yksinoikeudella iTunesissa. Julkaisu oli osa Swiftin toisen studioalbumin albumin *[[Fearless (albumi)|Fearless]]* mainoskampanjaa, ”countdown to Fearless” eli ”lähtölaskenta Fearlessiin”, jossa Swift julkaisi viisi kappaletta viikon välein ennen albumin ilmestymistä.

Big Machine Records julkaisi kappaleen Yhdysvaltain countryradiolle albumin kolmantena virallisena singlenä 20. huhtikuuta 2009. Kappaletta alettiin markkinoida myös valtavirtamusiikin radiolle. Siitä tehtiin lisäksi kaksi remixiä, ”Radio Mix” ja ”Pop Mix” (tai ”Pop Remix”).

”You Belong with Me” julkaistiin CD-singlenä Australiassa ja Aasiassa. CD:llä oli mukana akustinen versio kappaleesta ”Love Story”.  ”Radio Mix” oli saatavilla CD-singlenä Euroopassa.

Swift julkaisi kappaleesta uuden levytyksen ”You Belong with Me (Taylor’s Version)” vuonna 2021. Hän on levyttänyt vanhaa tuotantoaan uudelleen nauhoitusten omistajuuteen liittyvän kiistan takia. ”You Belong with Me (Taylor’s Version)” on mukana *Fearless*-albumin uudella versiolla *[[Fearless (Taylor’s Version)]]*.

## Vastaanotto
Kappaleesta tuli yksi Swiftin isoimmista hiteistä Yhdysvalloissa. Single on myynyt Yhdysvalloissa seitsenkertaista platinaa. Ensimmäisellä listaviikollaan marraskuussa 2008 kappale nousi Billboard Hot 100 -listan sijalle 12. Se oli listalla parhaimmillaan kakkossijalla elokuussa 2009 ja pysyi listalla yhteensä 50 viikkoa.

”You Belong with Me” oli crossover-hitti, jota soitettiin radiossa sekä country- että popkanavilla. Se oli listaykkösenä country- ja adult contemporary -listoilla.  Poplistalla kappale oli sijalla 2.

Yhdysvaltojen lisäksi kappale oli listojen kymmenen kärjessä Japanissa, Kanadassa, Australiassa ja Uudessa-Seelannissa. Single pääsi Britannian singlelistan sijalle 30.

”You Belong with Me” sai musiikkikriitikoilta pääosin positiivisia arvioita. Monet pitivät kappaletta tarttuvana ja sopivana radioon. Useiden arvioiden mukaan kappale oli enemmän popmusiikkia kuin countrya, vaikka Swift oli kappaleen julkaisun aikaan virallisesti countrylaulaja. Jotkut arviot kehuivat Swiftin taitoa kirjoittaa henkilökohtaisia sanoituksia.

Toisaalta kappaletta sai myös kritiikkiä. Esimerkiksi Billboardin arvion mukaan sanoitukset voivat olla liian lapselliset joillekin kuulijoille.  
Myöhemmissä arvioissa kappetta on kritisoitu misogynistiseksi ja antifeministiseksi, koska Swift puhuu laulun toisesta tytöstä negatiiviseen sävyyn.

”You Belong with Me” sai useita palkintoja ja ehdokkuuksia. Se oli ehdolla kolmen Grammy-palkinnon voittajaksi vuoden 2010 Grammy-gaalassa. Se oli ehdolla kategorioissa vuoden laulu, vuoden levytys ja paras naisartistin popesitys. Kappale voitti  fanien äänestämän suosikkilaulun Kids’ Choice -palkinnon. BMI Country Awards -gaalassa se voitti vuoden countrykappaleen palkinnon. ”You Belong with Me” oli ehdolla vuoden lauluksi ACM eli Academy of Country Music -gaalassa.

## Musiikkivideo
Kappaleelle kuvattiin musiikkivideo, jonka ohjasi Roman White. Swift esittää siinä kahta roolia, päähenkilöä sekä tämän ihastuksen tyttöystävää. Swiftin vastanäyttelijänä videossa esiintyy näyttelijä Lucas Till. Videota kuvattiin muun muassa lukiossa Swiftin kotikaupungissa Hendersonvillessä.

Video sijoittuu lukioon ja seuraa kappaleen sanoitusten tarinaa. Tarinan päähenkilö on ystäviä vastapäisessä talossa asuvan pojan kanssa ja salaa ihastunut. He kommunikoivat välillä näyttämällä kylttejä ikkunoissa. Tyttö on ihastunut poikaan, mutta tämä seurustelee suositun cheerleaderin kanssa. Lopussa päähenkilö päätyy yhteen ihastuksensa kanssa koulun tanssiaisissa.

Video voitti parhaan naisartistin videon palkinnon vuoden 2009 MTV Video Music Awards -gaalassa. Swiftin pitäessä voittopuhettaan rapartisti Kanye West keskeytti hänen puheensa sanoakseen, että Beyoncén olisi pitänyt voittaa. Tapaus herätti paljon kohua ja kritiikkiä mediassa. Sillä oli vaikutusta sekä Westin että Swiftin julkisuuskuvaan ja myöhempään tuotantoon kuten Westin albumiin *[[My Beautiful Dark Twisted Fantasy]]* (2010) ja Swiftin albumiin *[[Reputation]]* (2017).

## Live-esitykset
Swift esitti kappaleen useissa televisio-ohjelmissa ja tapahtumissa vuonna 2009, esimerkiksi NBC:n Today Show’ssa. MTV Video Music Awards -gaalassa New Yorkissa hän esitti kappaleen niin että esitys alkoi metrossa ja päättyi gaalan juhlapaikalle Radio City Music Halliin. ”You Belong with Me” oli aloitusnumerona
Swiftin ensimmäisellä isolla kiertueella *[[Fearless Tour]]* (2009–2010). Hän aloitti kappaleen marssikapellimestarin asussa ja vaihtoi sen kesken kappaleen säihkyvään minimekkoon. 

Kappale oli osa vakituista ohjelmistoa myöhemmillä kiertueilla *[[Speak Now World Tour]]* (2011–2012), *[[The Red Tour]]* (2013–2014), *[[Reputation Stadium Tour]]* (2018) ja *[[The Eras Tour]]* (2023–2024). The Red Tour -kiertueella esitettiin kappaleesta 1960-luvun henkinen sovitus. Reputation Stadium Tour -kiertueella Swift esitti medleyn, johon kuuluivat kappaleet ”Style”, Love Story” ja ”You Belong with Me”. Hän esitti kappaleen akustisesti kitaralla joillakin vuoden 2015 *[[The 1989 World Tour]]* -kiertueen keikoilla.

## Singlen kappaleet

## Listasijoitukset

## Myyntipalkinnot

## Lähteet

## Aiheesta muualla
*Kappaleen musiikkivideo